ตลท.ไล่บี้ DELTA รอบ 2 จี้ชี้แจงหลังวานนี้หุ้นพุ่งแรง 24%
ตลท.ไล่บี้ DELTA รอบ 2 จี้ชี้แจงหลังวานนี้หุ้นพุ่งแรง 24%
6 ม.ค. 2564

ผู้สื่อข่าวรายงานว่า ตามที่ตลาดหลักทรัพย์แห่งประเทศไทย หรือ ตลท. ได้มีการสอบถามถึงพัฒนาการใดๆ ที่อาจส่งผลต่อราคาหลักทรัพย์ของ บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA เนื่องจากพบว่าสภาพการซื้อขายหลักทรัพย์เปลี่ยนแปลงไปอย่างมากจากวันก่อนหน้า เพื่อให้ผู้ถือหุ้นและหรือผู้ลงทุนได้มีข้อมูลในการประกอบการตัดสินใจลงทุนอย่างครบถ้วน
โดยล่าสุด DELTA เปิดเผยว่า บริษัทยังไม่มีพัฒนาการใดใดที่อยู่ระหว่างพิจารณาและอาจเปิดเผยต่อตลาดหลักทรัพย์ฯ ในระยะเวลาอันใกล้ เช่น การเพิ่มทุน การร่วมทุน การได้มาหรือจำหน่ายไปซึ่งทรัพย์สิน หรือข้อพิพาทที่สำคัญ ซึ่งอาจส่งผลกระทบต่อสภาพการซื้อขาย ซึ่งหากมีบริษัทจะเปิดเผยต่อตลาดหลักทรัพย์ฯ ตามหลักเกณฑ์ที่เกี่ยวข้องต่อไป
อนึ่งก่อนหน้านี้ ตลท. ได้ขอให้บริษัทชี้แจงข้อมูลเกี่ยวกับพัฒนาการที่สำคัญของบริษัท ซึ่งบริษัทชี้แจงว่ายังไม่มีพัฒนาการที่สำคัญใด ๆ ซึ่งอาจส่งผลกระทบต่อปริมาณและราคาการซื้อขายหลักทรัพย์แต่อย่างใด
โดยราคาหุ้น DELTA ปิดวานนี้ (5 ม.ค.64) ที่ระดับ 656 บาท บวก 128 บาท หรือ 24.24% ด้วยมูลค่าการซื้อขาย 6.17 พันล้านบาท